Stokkie gesteek voor rowerplanne by poskantoor(Argieffoto ter illustrasie) Die polisie in Greylingstad, Mpumalanga, het Dinsdag ses verdagtes op aanklagte van poging tot sakeroof in hegtenis geneem nadat dié glo die poskantoor op die dorp wou beroof. Die verdagtes is almal tussen 27 en 43 jaar oud. Brig. Selvy Mohlala, polisiewoordvoerder, sê die voorval het plaasgevind kort nadat ŉ geldafleweringswa die poskantoor verlaat het. “ŉ Verdagte man en vrou het die perseel met ŉ groot boks binnegegaan. Hulle het probeer om by die poskantoor in te kom, maar is deur werkers gestuit wat die veiligheidshek gesluit en die polisie ontbied het. “Van die verdagtes is op die toneel in hegtenis geneem terwyl ander in ŉ goue Toyota Fortuner probeer vlug het en agternagesit is. Nog twee verdagtes wat in ŉ silwer Ford Ranger gevlug het, is later by ŉ padblokkade in Johannesburg aangekeer en in hegtenis geneem.” Die polisie het op albei voertuie beslag gelê. Twee verdagtes is glo van Zimbabwe, een van Botswana en drie van Suid-Afrika. Hulle sal Donderdag in die Balfour-landdroshof verskyn. Volgens Mohlala ondersoek die polisie ook die moontlikheid dat die verdagtes by ander misdade betrek kan word.